*Tämä artikkeli käsittelee Venäjän kuntaa. Suomeen kuuluneesta Raudun kunnasta on erillinen artikkeli.*



  

  

  

  

  

  

  

  

Raudun rautatieasema.
Kulttuurikeskus.
**Rautu** eli **Sosnovo** (ven. Сосно́во) on maalaiskunta ja sen keskustaajama Leningradin alueen Käkisalmen piirissä Venäjällä. Se sijaitsee Karjalankannaksen keskiosassa 69 kilometriä Käkisalmesta etelään ja 70 kilometriä Pietarista pohjoiseen. Taajamassa on 7 100 ja kunnassa 11 000 asukasta (vuonna 2010). Suomeen ennen toista maailmansotaa kuulunut Raudun pitäjä rajoittui etelässä tuolloiseen valtakunnanrajaan.

Maantiede ja asutus
-------------------

Raudun kunnan pinta-ala on 186,024 neliökilometriä. Se rajoittuu lännessä Käkisalmen piirin Mäkrälän (ven. Razdolje), pohjoisessa Petäjärven (Petrovskoje) ja idässä Metsäpirtin (Zaporožskoje) kuntiin sekä etelässä Seuloskoin piiriin. Pinta-alasta 63,2 % on metsää, 18,4 % asuinaluetta ja 15,9 % maatalousmaata. Kunnan alueella sijaitsee osa Väärämäenselän rauhoitusalueesta.

Keskustaajaman lisäksi kuntaan kuuluu 8 kylää ja asutusta: Luukkolanmäki (ven. Koloskovo), Maanselkä (Ivanovo), Novožilovo (l. Suvenmäki, Vepsa ja Miettilä), Potkela (Snegirjovka), Raasuli (Orehovo), Raasulin rautatieasema, Vehmainen (Krivko) ja 69. kilometrin seisake (kartan mukaan Kelliö). Yli tuhannen asukkaan kyliä ovat Potkela ja Vehmainen. Lisäksi kunnan alueella sijaitsee 47 puutarhapalsta- ja huvila-aluetta. Kesäisin asukasmäärä nousee moninkertaiseksi arviolta 47,7 tuhanteen henkeen. Noin 6 000 hengen arvioidaan asuvan kunnassa vakituisesti ilman rekisteröintiä.

Historia
--------

*Pääartikkeli: Rautu (Viipurin lääni)*
Raudun kyläneuvosto perustettiin suomalaisten Neuvostoliitolle luovuttaman kunnan keskustaajamaan vuonna 1946. Seuraavana vuonna paikkakunta sai kaatuneen Neuvostoliiton sankarin mukaan nimen Nikitino ja vuonna 1948 se nimettiin Sosnovoksi seudun mäntykankaiden mukaan (ven. *sosna* ’mänty’). Talous perustui metsäteollisuuteen, turkistarhaukseen ja 1970-luvulta lähtien myös kesäasutukseen ja matkailuun. 1980-luvun lopulla pietarilaiset alkoivat rakentaa Rautuun omakotitaloja. Kyläneuvosto muutettiin Raudun volostiksi vuonna 1997 ja vuonna 2006 siitä tuli itsehallinnollinen maalaiskunta.

Liikenne, talous ja palvelut
----------------------------

Kunnan läpi kulkee Pietarin ja Sortavalan välinen rautatie, jolla on Raudun ja Raasulin asemat sekä kolme seisaketta. Paikallisjunat kulkevat 35–40 minuutin välein Suomen asemalta ja Miinasta (Devjatkino). Maanteistä tärkein on Pietarin ja Käkisalmen välinen A129. Raudusta on linja-autoyhteydet Viipuriin, Terijoelle sekä Devjatkinon metroasemalle Pietariin.. 

Tärkeimmät elinkeinot ovat teollisuus, kauppa ja matkailu. Kunnassa on pieniä puunjalostus-, elintarvike- ja rakennusteollisuusyrityksiä. Maataloutta harjoittaa maidon tuotantoon erikoistunut karjatila.

Raudussa toimii keskikoulu, lasten luomistyön keskus ja taidekoulu, Potkelassa ja Vehmaisissa alakoulut. Raudussa on kulttuurikeskus ja kirjasto ja Vehmaisissa kulttuuritalo. Terveyspalveluihin kuuluvat Raudun paikallissairaala ja ensiapuasema sekä Raudun ja Potkelan lääkintäasemat..

Nähtävyydet ja matkailu
-----------------------

Seudun arkeologisia kohteita ovat Vehmaisten kuppikivi sekä muinaiset asuin- ja hautapaikat. Rakennusmuistomerkkeihin kuuluu nykyään asuintalona toimiva Vehmaisten koulurakennus 1900-luvun alusta.

Raudun kunnan alueella sijaitsee 16 lomakylää ja kesäleiriä. Maanselän kylän lähellä toimii vuonna 2006 avattu laskettelukeskus Igora, johon kuuluu myös kylpylä sekä jäähalli ja vapaa-ajankeskus. Vuonna 2019 alueelle valmistui Igora Drive -niminen F1-tasoinen moottorirata.

Lähteet
-------

* Projekt generalnogo plana munitsipalnogo obrazovanija Sosnovskoje selskoje poselenije munitsipalnogo obrazovanija Priozerski munitsipalnyi raion Leningradskoi oblasti. Tom II: Materialy po obosnovaniju projekta  2011. OAO Arhitekturno-gradostroitelnoje projektnoje bjuro. Viitattu 3.10.2012. (venäjäksi)

### Viitteet

1. 1 2 3  Projekt generalnogo plana, s. 13.
2. 1 2  Projekt generalnogo plana, s. 39–40.
3. ↑  Projekt generalnogo plana, s. 81.
4. ↑  Projekt generalnogo plana, s. 82.
5. ↑  Projekt generalnogo plana, s. 19.
6. 1 2  Projekt generalnogo plana, s. 55.
7. ↑  Ofitsialnyi sait Sosnovskogo selskogo poselenija: Istoritšeskije dannyje *admsosnovo.ru*.  Arkistoitu 4.11.2008. Viitattu 3.10.2012. (venäjäksi)
8. ↑  Projekt generalnogo plana, s. 32.
9. ↑  Projekt generalnogo plana, s. 59–60.
10. ↑  Projekt generalnogo plana, s. 44.
11. ↑  Projekt generalnogo plana, s. 33–37.
12. ↑  Projekt generalnogo plana, s. 49–52.
13. ↑  Projekt generalnogo plana, s. 56, 58.
14. ↑  Projekt generalnogo plana, s. 53–54.
15. ↑  Koskinen, Juuso: Venäjän F1-kisa siirtyy Pietarin lähelle vuonna 2023 – Linnuntietä radalta on Suomen rajalle vain 100 kilometriä *Yle (yle.fi)*.  26.6.2021. Yle. Viitattu 29.6.2021.
16. ↑  Hyytiä, Mikko: Tämän lähempänä Suomen GP:tä ei ole koskaan oltu! Venäjän F1-kisa siirtyy aivan rajan tuntumaan *Mtv3 Uutiset (mtvuutiset.fi)*.  26.6.2021. Mtv3 Uutiset. Viitattu 29.6.2021.

Aiheesta muualla
----------------

* Raudun kunnan sivusto (venäjäksi)
* Sosnovo i okrestnosti (Arkistoitu – Internet Archive) (venäjäksi)
* www.rautu.ru (venäjäksi)